
21/5-2008
Na podlagi sklepa 5. Kongresa Sindikata KŽI Slovenije z dne 16. novembra 2007 in 4. točke 2. člena Statuta Sindikata KŽI Slovenije ter 14. in 22. člena Pravilnika o financiranju in finančno materialnem poslovanju Sindikata KŽI Slovenije je Republiški odbor Sindikata KŽI Slovenije na 2. seji dne 21. maja 2008 
s p r e j e l
PRAVILNIK O DODELJEVANJU SOLIDARNOSTNE POMOČI

I. UVODNE DOLOČBE

1. člen

S pravilnikom o dodeljevanju solidarnostne pomoči Sindikat KŽI Slovenije ureja način nudenja materialnih pomoči članom.
2. člen

Član Sindikata KŽI Slovenije ima pravico do materialne pomoči v primeru, da izpolnjuje pogoje, ki so predpisani v tem pravilniku in opredeljeni z merili za dodeljevanje materialne pomoči.

II. OBLIKOVANJE SREDSTEV ZA SOLIDARNOSTNO POMOČ
3. člen

Sredstva za materialne pomoči članom v primerih:

a) izredne socialne ogroženosti zaradi hujše dalj trajajoče bolezni ali hujše elementarne nesreče oziroma druge nesreče;
b) socialne ogroženosti zaradi sindikalnega delovanja

se zagotavljajo po 5 % stopnji sredstev od članarine, za namenske sklade in iz sredstev finančnega načrta za tekoče leto.

III. KRITERIJI ZA DODELJEVANJE MATERIALNIH POMOČI
4. člen

Pravico do materialne pomoči imajo tisti člani, ki so včlanjeni v Sindikat KŽI Slovenije najmanj 6 mesecev in da je v tem času sindikat družbe oziroma član redno nakazoval članarino v skladu z določili Pravilnika o financiranju in finančno-materialnem poslovanju ZSSS in Pravilnika o financiranju in finančno-materialnem poslovanju Sindikata KŽI Slovenije. Šteje se, da je članarina člana poravnana tudi če ni nakazana po krivdi delodajalca.
5. člen

a) Materialna pomoč članom se dodeljuje v primeru izredne socialne ogroženosti, ki je posledica hujše dalj trajajoče bolezni (nad 6 mesecev) in v primerih elementarnih ali drugih nesreč.
b) Materialna pomoč se dodeljuje sindikalnim zaupnikom - funkcionarjem, volonterjem. 
Materialna pomoč sindikalnim zaupnikom – funkcionarjem, volonterjem je začasno nadomestilo, ki ga prejemajo do šest mesecev. Izjemoma materialno pomoč sindikalnim zaupnikom – funkcionarjem, volonterjem lahko odobri Predsedstvo Sindikata KŽI Slovenije na predlog komisije do enega leta. 

Višino in dinamiko denarne pomoči sindikalnemu zaupniku – volonterjem na predlog komisije sprejeme Predsedstvo Sindikata KŽI Slovenije.
Materialna pomoč sindikalnim zaupnikom - funkcionarjem, volonterjem se dodeli samo, če je njihova socialna ogroženost nastala kot posledica delovanja v sindikatu v skladu s statutom in drugimi akti ter veljavno zakonodajo.

6. člen

Do materialne pomoči ima član pravico v naslednjih primerih:
a):
· da član izpolnjuje pogoje iz 4. člena tega pravilnika;
· da je pri prosilcu nastala izredna socialna ogroženost zaradi daljše bolezni prosilca ali družinskega člana oziroma, da ga je prizadela elementarna ali druga nesreča;

· da povprečna neto plača na družinskega člana za zadnje tri mesece ne dosega 50 % zajamčene plače;

· da je po predpisih o socialnem varstvu upravičen do socialno varstvenih pomoči.
b):

· da se je v svojem sindikalnem delu evidentno prizadeval in izkazal za dobrobit organizacije in članstva;
· da je več kot pol mandata sindikalni zaupnik oziroma predsednik v družbi ali zadrugi;

· da je več kot pol mandata nosilec funkcije predsednik območnega odbora sindikata KŽI;
· da je več kot pol mandata član Predsedstva ali predsednik Nadzornega odbora Sindikata KŽI Slovenije.

Do materialne pomoči ima pravico tisti začasno nezaposlen član, ki je bil pred začetkom brezposelnosti najmanj 6 mesecev član Sindikata KŽI Slovenije.

IV. POSTOPEK ZA DODELJEVANJE SREDSTEV ZA MATERIALNE POMOČI
7. člen

Sredstva za materialno pomoč dodeljuje tričlanska komisija za solidarnostne pomoči Predsedstva Sindikata KŽI Slovenije. 
8. člen

Materialna pomoč članu se lahko dodeli na podlagi pisne vloge člana in stališča sindikata družbe. 
Vloga prosilca materialne pomoči mora poleg osnovnih podatkov, ki so potrebni komisiji predsedstva za dodeljevanje, vsebovati tudi namembnost porabe tovrstne pomoči.

9. člen

Pred odločanjem o višini materialne pomoči posameznemu članu komisija pridobi eventualna potrebna mnenje o nastali škodi, bolezni prosilca ipd. Materialno pomoč komisija dodeljuje v skladu s finančnim načrtom in v okviru razpoložljivih finančnih sredstev.

10. člen

Višina denarne pomoči je odvisna od prosilčevega skupnega članstva v sindikatu, od njegovih socialnih razmer in od števila družinskih članov, ki jih preživlja. 
Najnižji znesek materialne pomoči določi Predsedstvo Sindikata KŽI Slovenije na predlog komisije ob obravnavi zaključnega računa.
Član lahko prejme materialno pomoč skupaj letno največ do višine ene neto povprečne plače v panogi za zadnje tri mesece. V izjemnih primerih pa komisija lahko določi, da je višina pomoči tudi višja glede na stopnjo prizadetosti tako na socialnem kot na materialnem področju.

11. člen

Vloga prosilca za materialno pomoč se mora obravnavati in rešiti praviloma v 30 dneh od njenega prejema.

V izjemnih primerih lahko odloči o takojšnji dodelitvi materialne pomoči za finance pooblaščena oseba Sindikata KŽI Slovenije, o čemer obvesti komisijo na prvi naslednji seji. 

12. člen

V primeru, da komisija ne odobri materialne pomoči in se prosilec z odločitvijo ne strinja ima pravico do pritožbe na Predsedstvo Sindikata KŽI Slovenije v 15 dneh od dneva, ko je sprejel sklep o zavrnitvi prošnje.

V. PREHODNE IN KONČNE DOLOČBE
13. člen

Predsedstvo najmanj enkrat letno poroča o izvajanju tega pravilnika Republiškemu odboru Sindikata KŽI Slovenije.
14. člen

Evidenco o odobreni in razdeljeni materialni pomoči ter druga tehnična opravila za komisijo opravlja strokovna služba Sindikata KŽI Slovenije.

15. člen

Pravilnik o dodeljevanju solidarnostne pomoči sprejme Republiški odbor Sindikata KŽI Slovenije.

16. člen

Spremembe in dopolnitve tega pravilnika se sprejemajo po enakem postopku kot ta pravilnik.

Pravilnik o dodeljevanju solidarnostne pomoči je bil sprejet na 2. seji Republiškega odbora Sindikata KŽI Slovenije dne 21. maja 2008 in prične veljati po objavi.
S sprejemom Pravilnika o dodeljevanju solidarnostne pomoči preneha veljati Pravilnik o dodeljevanju socialne pomoči sprejet 5. julija 2001.

